b'\n_START_ARTICLE_\nSihteeri (lintu)\n_START_SECTION_\nUlkon\xc3\xa4k\xc3\xb6\n_START_PARAGRAPH_\nLintu on suunnilleen kotkan kokoinen ja painaa keskim\xc3\xa4\xc3\xa4rin 3,3 kg. Sihteerill\xc3\xa4 on pitk\xc3\xa4t jalat ja pidentyneet niskat\xc3\xb6yht\xc3\xb6 sek\xc3\xa4 pyrst\xc3\xb6n sulat. Silm\xc3\xa4n oranssinpunainen h\xc3\xb6yhenist\xc3\xa4 paljas ymp\xc3\xa4rys ulottuu nokkaan asti. Sukupuolet ovat samann\xc3\xa4k\xc3\xb6isi\xc3\xa4, joskin koiraan pyrst\xc3\xb6- ja t\xc3\xb6yht\xc3\xb6sulat ovat hieman pidemm\xc3\xa4t kuin naaraan. Nuoren linnun naama on keltainen.\n_START_SECTION_\nElintavat ja ravinto\n_START_PARAGRAPH_\nSihteerit ovat pareittain el\xc3\xa4vi\xc3\xa4 lintuja. Ne hakevat ravintonsa noin 20\xe2\x80\x93500 km\xc2\xb2:n alueelta. Linnut ovat petolintuja ja sy\xc3\xb6v\xc3\xa4t k\xc3\xa4\xc3\xa4rmeit\xc3\xa4, selk\xc3\xa4rangattomia ja pieni\xc3\xa4 nis\xc3\xa4kk\xc3\xa4it\xc3\xa4. Sihteeri on kehitt\xc3\xa4nyt omalaatuisen tavan pyydyst\xc3\xa4\xc3\xa4 k\xc3\xa4\xc3\xa4rmeit\xc3\xa4. Se hy\xc3\xb6kk\xc3\xa4\xc3\xa4 k\xc3\xa4\xc3\xa4rmeen kimppuun siivet levitettyin\xc3\xa4 ja potkii sit\xc3\xa4 jaloillaan. Sitten se hyppii k\xc3\xa4\xc3\xa4rmeen p\xc3\xa4\xc3\xa4ll\xc3\xa4 niin kauan ett\xc3\xa4 t\xc3\xa4m\xc3\xa4 kuolee. Sihteerit h\xc3\xa4vitt\xc3\xa4v\xc3\xa4t tehokkaasti k\xc3\xa4\xc3\xa4rmeit\xc3\xa4, ja niinp\xc3\xa4 niit\xc3\xa4 on yritetty istuttaa Intiaan tuhoamaan kobria. Istutukset eiv\xc3\xa4t kuitenkaan ole onnistuneet, koska sihteeri ei p\xc3\xa4rj\xc3\xa4\xc3\xa4 sademetsiss\xc3\xa4. Sihteerit my\xc3\xb6s seurailevat pensas- ja savannipaloja etsien kuolleita ja loukkaantuneita saalisel\xc3\xa4imi\xc3\xa4._NEWLINE_Sihteeri on paikkalintu mutta saattaa siirtyill\xc3\xa4 ravinnon per\xc3\xa4ss\xc3\xa4 pitki\xc3\xa4kin matkoja. Maailman populaation koko on 10\xc2\xa0000\xe2\x80\x93100\xc2\xa0000 yksil\xc3\xb6\xc3\xa4. Lajin kanta on vaarantunut.\n_START_SECTION_\nLis\xc3\xa4\xc3\xa4ntyminen\n_START_PARAGRAPH_\nSihteerit tekev\xc3\xa4t risupes\xc3\xa4ns\xc3\xa4 sadekauden alkaessa akasian latvaan 5\xe2\x80\x937 metrin korkeuteen ja munia on useimmiten kaksi, joskus kolme. Molemmat puolisot hautovat, naaras kuitenkin enimm\xc3\xa4n aikaa, noin 45 p\xc3\xa4iv\xc3\xa4\xc3\xa4. Suurempi poikanen voi sy\xc3\xb6d\xc3\xa4 pienemm\xc3\xa4n, jos emot eiv\xc3\xa4t toimita poikasille riitt\xc3\xa4v\xc3\xa4sti ruokaa. Poikaset oppivat sy\xc3\xb6m\xc3\xa4\xc3\xa4n oma-aloitteisesti 40 p\xc3\xa4iv\xc3\xa4n ik\xc3\xa4isin\xc3\xa4 ja ovat valmiita j\xc3\xa4tt\xc3\xa4m\xc3\xa4\xc3\xa4n pes\xc3\xa4n 65\xe2\x80\x93105 p\xc3\xa4iv\xc3\xa4n vanhoina. Sihteerin elinpiiri on tavallisesti 45\xe2\x80\x9350 neli\xc3\xb6kilometri\xc3\xa4, mutta vaihtelee 20\xe2\x80\x93500 neli\xc3\xb6kilometrin v\xc3\xa4lill\xc3\xa4. Sihteerit voivat pesi\xc3\xa4 kahdesti 10 kuukauden aikana, jos olosuhteet ovat suotuisat.'